KOMISSION TIEDONANTO EUROOPAN PARLAMENTILLE JA NEUVOSTOLLE

Vaikutukset Euroopan unionin vuoden 2018 talousarvioon ja myöhempiin talousarvioihin, jos vuosien 2014–2020 monivuotisen rahoituskehyksen välitarkistusta ei hyväksytä

Komission 30. toukokuuta 2017 hyväksymä esitys vuoden 2018 talousarvioksi on laadittu olettaen, että monivuotisen rahoituskehyksen välitarkistus hyväksytään. Tässä tiedonannossa tarkastellaan niitä vaikutuksia, joita talousarvioon aiheutuu, jos välitarkistusta ei hyväksytä.

1.Euroopan unionin talousarvioon kohdistuvat haasteet

Euroopan unionin (EU) talousarvio on kooltaan rajallinen (noin 1 % EU:n bruttokansantulosta). Se on kuitenkin keskeinen väline, jonka avulla unioni voi saada aikaan tuloksia kansalaistensa hyväksi. Talousarviossa on kyse ennen kaikkea investoinneista ja resurssien keskittämisestä aloille, joilla EU:n toimet ovat tarkoituksenmukaisia, kuten liikenne-, viestintä- ja energiaverkkojen parantaminen kaikissa EU-maissa, ympäristönsuojelu ja maaseutualueiden kehittäminen, talouden kilpailukyvyn parantaminen, tutkijoiden kansainvälisten yhteistyöryhmien ja nuorten ulkomailla opiskelun tukeminen sekä alueiden välisen koheesion edistäminen.

EU:n talousarviolla lisätään myös vakautta ja ennakoitavuutta. Sille on luotu monivuotisessa rahoituskehyksessä puitteet, jotka ovat voimassa viidestä seitsemään vuoteen ja joissa vahvistetaan vuotuiset enimmäismäärät EU:n menoille eri politiikan aloilla. Tällä hetkellä EU:n talousarvion rakenteeseen kohdistuu kuitenkin suuria haasteita maailmassa, josta on tullut aiempaa monimutkaisempi ja arvaamattomampi.

Euroopan unionin on selvittävä useista mittavista pitkän aikavälin haasteista. Pahin talouskriisi sitten toisen maailmansodan on jättänyt jälkensä talouteen. Selviytyäkseen EU:n on palattava kestävälle kasvu-uralle ja löydettävä ratkaisut syrjäytymiseen ja nuorisotyöttömyyteen. Muuttoliikekriisi on osoittanut, että pelkkä humanitaarisen avun ja suojan tarjoaminen pakolaisille ei riitä: EU:n on myös suojeltava ulkorajojaan ja puututtava muuttoliikkeen perimmäisiin syihin. Terrori-iskut ovat ravistelleet yhteiskuntiamme, ja niiden takia tarvitaan tuloksellisempaa turvallisuus- ja tiedustelupalvelujen yhteistyötä. EU:n talousarvion avulla olisi voitava toteuttaa monivuotisen rahoituskehyksen alustavat suunnitelmat ja lisäksi mukautua ripeästi uusiin haasteisiin ja saada nopeasti aikaan tuloksia käytännön tasolla.

EU:n talousarviota on jo venytetty niin pitkälle kuin mahdollista, jotta voidaan vastata muuttuviin olosuhteisiin: käyttämättömiä liikkumavaroja ja joustovaraa on hyödynnetty tehokkaasti muun muassa a) perustamalla Euroopan investointiohjelman puitteissa Euroopan strategisten investointien rahasto (ESIR), b) vastaamalla muuttoliike-, pakolais- ja turvallisuuskriisin aiheuttamiin haasteisiin ja c) osoittamalla rahoitusta uusiin aloitteisiin, joita ovat muun muassa nuorisotyöllisyysaloite, Euroopan solidaarisuusjoukot ja piakkoin esitettävä Euroopan puolustusalan teollisen kehittämisen ohjelmaa koskeva ehdotus.

EU:n talousarvion valmiudet reagoida uusiin odottamattomiin tapahtumiin vuosina 2017–2020 ovat huomattavasti heikentyneet.

2.Laaja poliittinen yhteisymmärrys välitarkistuksesta

Komissio ehdotti syyskuussa 2016 vuosia 2014–2020 koskevan monivuotisen rahoituskehyksen välitarkistusta. Sen tärkein tavoite oli kasvattaa rahoitusta ja joustovaraa, jotta talousarviosta voidaan myös jatkossa rahoittaa asianmukaisesti kahta keskeistä poliittista painopistealuetta – kasvua ja työllisyyttä sekä muuttoliikkeen aiheuttamiin haasteisiin vastaamista – ja lisätä talousarvion joustavuutta ja mukautumiskykyä.

Kolmen toimielimen välillä järjestettyjen tiiviiden neuvottelujen jälkeen välitarkistuksesta päästiin yksimielisesti sopimukseen neuvostossa 7. maaliskuuta 2017. Euroopan parlamentti puolestaan antoi 5. huhtikuuta suostumuksensa välitarkistuspakettia koskevaan kompromissiehdotukseen, joka käsitti monivuotisen rahoituskehyksen tarkistamisen lisäksi useita poliittisia sopimuksia erityisesti tiettyjen ohjelmien määrärahojen lisäämisestä.

Yleisten asioiden neuvoston oli tarkoitus 25. huhtikuuta hyväksyä lopullisesti monivuotisen rahoituskehyksen väliarviointi asianmukaisia menettelyjä noudattaen. Kyseinen kohta kuitenkin poistettiin asialistalta Yhdistyneen kuningaskunnan viime hetkellä esittämän pyynnön takia. Se perusteli asiaa sillä, että maan hallitus ei saa tehdä tärkeitä päätöksiä juuri ennen vaaleja.

Neuvoston odotetaan hyväksyvän välitarkistuksen virallisesti pian Yhdistyneen kuningaskunnan 8. kesäkuuta pidettävien vaalien jälkeen, kun vaaleja edeltävät rajoittavat säännöt eivät enää estä Yhdistyneen kuningaskunnan osallistumista päätöksentekoon.

Koska Euroopan parlamentti ja neuvosto ovat päässeet välitarkistuksesta laajaan poliittiseen yhteisymmärrykseen, vuoden 2018 talousarvioesityksessä otetaan jo ennakoivasti huomioon tämä muodollinen hyväksyminen. Siihen on siten sisällytetty ne välitarkistuksen osa-alueet, jotka koskevat vuotta 2018.

3.Mitä välitarkistus kattaa?

Välitarkistus tarjoaa EU:lle merkittävästi liikkumavaraa reagoida uusiin tapahtumiin vuoteen 2020 asti. Vaikka se ei lisää talousarvion enimmäismääriä, se mahdollistaa menojen kasvattamisen ja lisää joustovaraa tietyillä aloilla, joista on sovittu Euroopan parlamentin ja neuvoston välillä.